**הבלון השחור** (באנגלית: **The Black Balloon**) הוא סרט דרמה רומנטית אוסטרלי-בריטי משנת 2008, בכיכובם של ריס וייקפילד, לוק פורד, ג'מה וורד, טוני קולט ואריק תומסון. זהו הסרט הראשון שביימה הבמאית האוסטרלית אליסה דאון, אשר גדלה עם שני אחים אוטיסטים.

הקרנת הבכורה התקיימה במסגרת פסטיבל הסרטים הבינלאומי בברלין לשנת 2008, שם זכה הסרט בפרס דב הבדולח עבור הסרט העלילתי הטוב ביותר בקטגוריית Generation 14plus. הסרט יצא לאקרנים ב-6 במרץ 2008 באוסטרליה וב-16 באוקטובר 2008 בארצות הברית. בישראל "הבלון השחור" נבחר כסרט הפתיחה בסינמטקים חיפה ותל אביב במסגרת פסטיבל הקולנוע האוסטרלי לשנת 2009, שהתקיים זו השנה השישית בישראל בין התאריכים 21 ביוני-5 ביולי.

העלילה מתרחשת בשנות ה-80 ועוקבת אחרי תקופה בחייו של תומאס מוליסון, נער בן 15 שעובר להתגורר עם משפחתו במקום חדש. לתומאס אח גדול בשם צ'רלי שהוא אוטיסט בתפקוד נמוך. אמם של תומאס וצ'רלי נמצאת בשמירת הריון ואביו עובד רוב היום בשירות הצבא האוסטרלי. לכן, האחריות להשגיח ולטפל בצרכיו של צ'רלי מוטלת על כתפי תומאס. ההשגחה על צ'רלי קשה, כי מחד התנהגותו חסרת אחריות כמו זו של פעוט ומאידך הוא כבר הגיע לבגרות מינית.

המשפחה ובמיוחד תומאס מתקשים להתאקלם בסביבה החדשה. תומאס אינו מצליח להתיידד עם בני גילו במקום החדש, למעט עם נערה בשם ג'קי, איתה הוא מפתח קשר רומנטי. ג'קי, שהתייתמה מאמה ומוזנחת על ידי אביה, נמשכת אל קשרי המשפחה החזקים שבמשפחת מוליסון והתמיכה הרבה שלהם בצ'רלי מוצאת חן בעיניה.

עלילה
-----

תומאס מוליסון (ריס וייקפילד) בן ה-15 ומשפחתו עוברים להתגורר במקום חדש לאחר שאביו סיימון (אריק תומסון) מוצב בבסיס אחר במסגרת שירותו הצבאי, אשר כבר אילץ את בני המשפחה מספר פעמים בעבר לשנות מיקום. מלבד ההסתגלות לבית ספר חדש וסביבה חדשה, תומאס בנוסף צריך להתמודד עם המצב הייחודי של משפחתו; אחיו הגדול צ'רלי (לוק פורד) הוא אוטיסט, שאובחן בנוסף כבעל הפרעת קשב וריכוז, והוא נוהג לתקשר עם סביבתו באמצעות שפת הסימנים אותה למד במסגרת הלימודים בבית הספר לחינוך מיוחד. אביו הוא כאמור איש צבא שנעדר רוב שעות היום, אמנם רעלת ההיריון ממנה סובלת אמם של השניים, מגי (טוני קולט), משאירה אותה מרותקת לביתה ותחת שמירת הריון, וכעת תומאס נדרש לעזור בטיפול ובשמירה על צ'רלי.

הטיפול בצ'רלי מעיק על תומאס, שמסתיר את קיומו בפני חבריו ואף מנסה לגרום לאחיו "להחלים" מהלקות, זאת בשל הקושי שלו להשלים עם העובדה שאחיו לעולם לא יהיה "ילד נורמלי" לדבריו. בוקר אחד צ'רלי בורח מהבית וגורם לתומאס לרדוף אחריו, כאשר בשיא המרדף צ'רלי נכנס לאחד הבתים כדי להשתמש בשירותים. זה הרגע בו תומאס פוגש לראשונה בחברתו לספסל הלימודים ג'קי (ג'מה וורד), שמתברר כי היא נמצאת באמצע המקלחת, ותומאס מוצא עצמו מושפל מהנסיבות. יתר על כן תומאס מגלה שבית הספר החדש דורש מכל תלמידיו לזכות בתעודת הצלה, ובכך ניצב בפניו אתגר נוסף נוכח העובדה שהוא אינו יודע לשחות. בהמשך ג'קי מגיעה אל תומאס הביתה כדי להחזיר את אוזני הקוף של צ'רלי שכנראה נשכחו אצלה בבית, אולם תקרית מביכה נוספת גורמת לג'קי להסתלק במהרה מבלי להחזיר את הכובע של צ'רלי. במהלך שיעור שחייה משותף בבית הספר תומאס מגלה שג'קי הביאה את הכובע לשיעור והוא חושש שהיא תגלה לחבריה על התקרית הלא נעימה, אולם ג'קי שומרת על כך בסוד ומחזירה לו את הכובע בסוף השיעור בטענה שחייו הפרטיים הם "לא עניינו של אף אחד". עד מהרה השניים מתקרבים זה לזו וג'קי, שמתעניינת בצ'רלי, לומדת מתומאס עוד ועוד פרטים על מצבו.

בינתיים מגי מזלזלת במצבה העדין, כשהיא מתעקשת לדאוג לצורכי בני הבית מתוך מחשבה שבלעדיה הכל יתמוטט, ובשלב מסוים סיימון המודאג מחליט עבורה להתאשפז בבית חולים להשגחה. כתוצאה מכך לסיימון אין זמן ללמד את תומאס נהיגה מרוב מטלות ואילו תומאס נדרש להקדיש את רוב זמנו לאחיו, אולם השהות הרבה במחציתו של צ'רלי גורמת לתומאס להתעצבן עליו לעיתים קרובות, והשיא מתרחש כשפעם אחת צ'רלי מתעצבן בחזרה וגורם לחלון להישבר. באותו הזמן תומאס שואל את אביו אם הוא אי פעם חשב שהמצב של צ'רלי לא הוגן כלפיו, והוא עונה לו אף על פי שבהתחלה הוא חשב כך היום הוא חושב שמי שאינו דואג ואף מפקיר את משפחתו הוא כנראה בנאדם שלא שווה כלום. יום למחרת שירותי הרווחה מגיעים אל בית המשפחה לאחר תלונות שהתקבלו מאחת השכנות ביום בו צ'רלי שבר את החלון. סיימון מתעמת עם השכנה על כך ומגן על צ'רלי בפני תומאס.

תומאס וג'קי מתקרבים יותר ויותר אחד אל השנייה, וככל שהקשר ביניהם מתחזק כך גם הקשר של תומאס וצ'רלי. יום אחד אחרי שעות הלימודים תומאס, ג'קי וצ'רלי מתגנבים לבסיס הצבאי בו משרת סיימון. הם מגיעים אל אגם וג'קי מנצלת את ההזדמנות כדי ללמד את תומאס איך לשחות, כשלבסוף יורד גשם והם נאלצים למצוא מחסה. בעודם מחכים שהגשם ייפסק, תומאס מעניק לג'קי שרשרת עם קליע שמצא בסביבת הבסיס יום אחד, והיא מצדה נפתחת אליו ומדברת על התחושות שלה בנוגע לאובדן אמה. תומאס מזדהה איתה ומספר על תחושות דומות בהקשר של צ'רלי, ועד מהרה נוצר בין השניים רגע אינטימי שבסופו הם מתנשקים לראשונה. אחרי שהגשם נפסק תומאס מלווה את ג'קי לביתה, ולפני שהם נפרדים הוא מזמין אותה לחגוג את יום הולדתו ה-16 איתו ועם משפחתו. בשובם הביתה תומאס וצ'רלי מגלים שנולדה להם אחות.

על פניו נדמה כי חייו של תומאס הופכים לנורמליים כפי שקיווה, אולם הם מקבלים שוב תפנית כאשר בוקר אחד תומאס וג'קי נפגשים בשער בית הספר ורואים לפתע את צ'רלי מגיח מולם. הם עד מהרה מבינים שהוא ברח ממיניבוס ההסעה לבית הספר שלו ומנסים לשכנע אותו לחזור אליו, אך ללא הצלחה. בינתיים תלמידי בית הספר, וביניהם חבריו של תומאס מתאספים ליד השער ומתחילים ללעוג לצ'רלי, שמקבל התקף חרדה. מבלי לחשוב פעמיים תומאס יוצא להגנתו וחבריו מבינים שהשניים אחים. לבסוף המטפלת של צ'רלי, בעזרתם של מספר מורים מצליחה להרגיע את צ'רלי ולהחזיר אותו למיניבוס, אם כי לא לפני שכל בית הספר עד לתקרית ותומאס מרגיש שוב מושפל ועצבני. בהמשך ג'קי מנסה לעודד אותו עם מתנת יום הולדת מקורית מוקדמת, אולם כשהניסיון נוחל כישלון היא מסבירה לו שעליו לקבל את צ'רלי כפי שהוא כיוון שהוא לעולם לא הולך להשתנות. תומאס מתאמץ לשים את העניין בצד כשהוא ג'קי ומשפחתו מבלים יחד ביום הולדתו במשחק קריקט ובארוחת ערב, אמנם בזמן שמגי מביאה סכין כדי לחתוך את העוגה בסוף הארוחה צ'רלי מבייש את תומאס פעם נוספת מול ג'קי. תומאס נשבר והכעס מתפרץ ממנו כשהוא מחליט להעניש את צ'רלי על מעשיו ושובר את קונסולת המשחקים שלו. צ'רלי נתקף התקף זעם ובתגובה נושך ויורק על תומאס, שכתגובת נגד מתחיל להכות אותו באגרופים וגורם לו לדמם. מגי סיימון וג'קי עדים למריבה, שמסתיימת לאחר שהוריהם מפרידים ביניהם, וצ'רלי, שזקוק לתפרים, נלקח אל בית החולים.

בסוף התקרית ובמבט לאחור תומאס מביע חרטה על מעשיו והוא מודה בטעות בפני אמו ובפני ג'קי. לאחר מכן תומאס מקבל מצ'רלי סימן שהוא סולח לו ושעדיין אכפת לו ממנו והוא משנה את גישתו; הוא הופך סובלני יותר כלפי צ'רלי, משתף איתו פעולה בגחמות שלו, ואף משכנע אותו להופיע בהצגת בית ספר כשהוא מציע לעלות לבמה במקום חברו ראסל (פיראס דיראני) אחרי מריבה של השניים. זאת ועוד, נראה כי שינוי הגישה משפר לחיוב גם את חייו של תומאס עצמו; בזכות ג'קי תומאס יודע לשחות ויכול כעת לקבל את תעודת ההצלה שלו מבית הספר, וכמו כן אביו סיימון מנצל כל הזדמנות כדי ללמד את בנו נהיגה. בסצנה האחרונה תומאס נראה מתקלח באמבטיה ביחד עם צ'רלי אחיו בזמן שהוא מתוודה בפניו על כל הרגשות הקשים שחש כלפיו בתקופה האחרונה. הסיטואציה מזכירה לתומאס סיטואציה דומה מהעבר והוא מנסה להעביר את הזיכרונות אל צ'רלי, שבדרכו שלו מראה לו שהוא מבין את דבריו, זוכר את הרגעים ועדיין אוהב אותו.

צוות שחקנים
-----------

* **ריס וייקפילד** בתור תומאס פטריק מוליסון
* **לוק פורד** בתור צ'רלי מוליסון
* **טוני קולט** בתור מרגרט "מגי" מוליסון
* **אריק תומסון** בתור סיימון מוליסון
* **ג'מה וורד** בתור ג'קי מאסטרס
* **לויד אליסון-יאנג** בתור ג'יימס
* **נת'ין באטלר** בתור כריס
* **ליסה קוולסקי** בתור סאלי
* **פיראס דיראני** בתור ראסל
* **שרה וודס** בתור ז'נט
* **ראיין קלארק** בתור דין
* **הנרי ניקסון** בתור טרוור

פסקול
-----

אלבום הפסקול של הסרט יצא לאור בשנת 2008 בפורמט CD. האלבום מכיל 16 שירים שנכתבו ובוצעו ברובם על ידי הפזמונאי מייקל יזרסקי. השיר "Fall at Your Feet" בוצע במקור על ידי הלהקה Crowded House ובאלבום הוא מבוצע כגרסת כיסוי של הזמר גלן ריצ'רדס. בטקס Screen Music Awards האוסטרלי לשנת 2008 זכה האלבום בפרס אלבום הפסקול הטוב ביותר, ובנוסף באותו הטקס השיר "When We Get There" שנכתב על ידי יזרסקי במשותף עם הזמר המבצע אותו ג'וש פייק, זכה בפרס השיר המקורי הטוב ביותר. ב-1 ביוני 2015 האלבום הפך זמין להורדה באייטונס.


| The Black Balloon |
| --- |
| מס' | שם | מבצע/ים | משך |
| 1. | When We Get There | ג'וש פייק | 3:14 |
| 2. | Even | סימון דיי | 3:43 |
| 3. | Heartbreak Hill | מייקל יזרסקי | 1:55 |
| 4. | The Black Balloon Theme | מייקל יזרסקי | 1:32 |
| 5. | Bath Time / Bullet Boy | מייקל יזרסקי | 1:53 |
| 6. | In the Poo / The Bus | מייקל יזרסקי | 1:55 |
| 7. | The Lolly | מייקל יזרסקי | 2:18 |
| 8. | A New Game / Water Babies | מייקל יזרסקי | 2:46 |
| 9. | Learning to Swim | מייקל יזרסקי | 3:00 |
| 10. | The Kiss | מייקל יזרסקי | 2:57 |
| 11. | The School Fight | מייקל יזרסקי | 1:15 |
| 12. | Fall at Your Feet | גלן ריצ'רדס | 4:19 |
| 13. | Aftermath | מייקל יזרסקי | 2:43 |
| 14. | The Walk Home | מייקל יזרסקי | 2:11 |
| 15. | The Greatest Act in History | דייוויד קמפבל, ברט לה-בונטה | 3:33 |
| 16. | Afloat! The Conga | קלייר מקארת'י, אפרו מוזס, מרים ריאהני | 3:51 |
| **משך כולל:** | **43:05** |


| שירים נוספים מהסרט (לא הופיע באלבום) |
| --- |
| מס' | שם | מבצע | משך |
| 1. | Better | The Screaming Jets |   |
| 2. | Don't Go Now | Ratcat |   |
| 3. | Streets of Your Town | The Go Betweens |   |
| 4. | Know You Know | The Someloves |   |
| 5. | Driving Wheels | ג'ימי בארנס |   |

ביקורות
-------

הבלון השחור התקבל בקרב רוב המבקרים בצורה חיובית; בשבוע הראשון ליציאתו הסרט התמקם במקום העשירי ברשימת הסרטים המרוויחים ביותר באוסטרליה עם פתיחה של חצי מיליון דולר בקופות. באוסטרליה בלבד הסרט הכניס $2,265,689 מיליון דולר אוסטרלי.

* בסדרת הטלוויזיה האוסטרלית "At the Movies" שעורכת דיונים על סרטים שזה עתה יצאו לאקרנים, המנחה מרגרט פומרנץ ציינה כי "הסרט כל כך עוצמתי" והעניקה לו 4 כוכבים. היא שיבחה את השחקנים הראשיים והסבירה "הדמות של תומאס היא קצה הסכין, היא בקלות יכולה להפוך ללא סימפטית, אך **ריס וייקפילד** גורם לנו להזדהות עם הייסורים של תומאס, ו**לוק פורד** הופך את צ'רלי לאהוב ומרגיז בעת ובעונה אחת, שזה עוד הישג גדול. אולם הופעתה של **טוני קולט** מתנשאת מעל הסרט, היא פשוט טובה בכל תפקיד שהיא לוקחת על עצמה, ו**אריק תומסון** נותן תמיכה יציבה כסיימון. הדוגמנית שהפכה שחקנית, **ג'מה וורד** צולחת יפה את תחום המשחק. ..זוהי הופעת בכורה משמחת עבור יוצרת הסרטים האוסטרלית הצעירה." שותפה להנחיה דייוויד סטראטון, שהסכים עם דבריה והוסיף "זה משוחק באופן יפהפה. ..**ג'מה וורד** נהדרת אף היא. היא משחקת את ג'קי בתור אדם נדיב וסימפטי שחובק את אח של חבר שלה כמו שהוא חובק את החבר שלה", העניק לסרט 4.5 כוכבים.
* מבקר הקולנוע המנוח רוג'ר איברט חשב שדמות המפתח בסרט היא מגי (טוני קולט), והסביר שדרך התמודדותה עם המציאות עוזרת לצופה להבין את מהות כל שאר הדמויות. הוא העניק לסרט 3 כוכבים באומרו "הבלון השחור מבסס את המשפחה הזו בעזרת תערובת עדינה של רוך וכאב. ..האלמנטים בסיפור יכלו באופן מניפולטיבי להפוך את הסרט לבדוי וחמוד. ..העילוי בא לידי ביטוי בדרך שבה המשפחה, וג'קי, מגיבים לצ'רלי. קשר הנישואין של מגי וסיימון חזק מספיק כדי לשרוד את צ'רלי. אין להם זמן להיות יפי נפש; הם מתרכזים בלעשות את מה שצריך להיעשות. ..מי שמתגלה כמיוחדת זו ג'קי. ..היא יוצרת אישה צעירה ספונטנית וחמה שאכפתית כלפי תומאס, מזדהה איתו, מקבלת את צ'רלי בלי שאלות ועוזרת לו לקבל את עצמו." איברט הוסיף וציין לשבח את הקאסט; את הדוגמנית ג'מה וורד (ג'קי) שיבח על כך ש"שום דבר מעולם הדוגמנות לא חדר אל דמותה האכפתית והחמה", את השחקן לוק פורד (צ'רלי) על "ביצוע מבריק באופן משכנע", את הליהוק של ריס וייקפילד (תומאס) בתפקידו הראשון כ"החלטה טובה המצביעה על סערה נפשית פנימית ללא הגזמה", ואת השחקנית טוני קולט (מגי) ש"מסבירה, מבלי להתאמץ יותר מדי, למה המשפחה עדיין מאוחדת למרות הכל".
* באתר Rotten Tomatoes קיבל הסרט ממוצע 88% בהתבסס על 41 מבקרים לצד ההערה "ציור עדין ושנון של משפחה אשר מתמודדת עם אוטיזם, הבלון השחור הוא כנה לב מבלי להטיף מוסר או להיות רגשני יתר על המידה."

פרסים ומועמדויות
----------------

| שנה | טקס | קטגוריה | מועמדות | הערות |
| --- | --- | --- | --- | --- |
| 2008 | פרסי AACTA | הסרט העלילתי הטוב ביותר | הבלון השחור | **זכייה** |
| הבימוי הטוב ביותר | אליסה דאון | **זכייה** |
| התסריט המקורי הטוב ביותר | אליסה דאון וג'ימי ג'ק | **זכייה** |
| הצילום הטוב ביותר | דנסון בייקר | **מועמדות** |
| העריכה הטובה ביותר | ורוניקה ז'נט | **זכייה** |
| הסאונד הטוב ביותר | בן אוסמו ופול פירולה | **מועמדות** |
| המוזיקה המקורית הטובה ביותר | מייקל יזרסקי | **מועמדות** |
| השחקן הטוב ביותר | ריס וייקפילד | **מועמדות** |
| שחקן המשנה הטוב ביותר | לוק פורד | **זכייה** |
| אריק תומסון | **מועמדות** |
| שחקנית המשנה הטובה ביותר | טוני קולט | **זכייה** |
| Asia Pacific Screen Awards | סרט הילדים העלילתי הטוב ביותר | הבלון השחור | **זכייה** |
| Australian Directors Guild | הבימוי הטוב ביותר בסרט עלילתי | אליסה דאון | **זכייה** |
| Australian Screen Editors | העריכה הטובה ביותר בסרט עלילתי | ורוניקה ז'נט | **מועמדות** |
| פסטיבל הסרטים הבינלאומי בברלין | דב הבדולח לסרט העלילתי הטוב ביותר | הבלון השחור | **זכייה** |
| פסטיבל הסרטים הבינלאומי בהמפטונס | הישג יוצא דופן לסרט הראשון הטוב ביותר של במאית | אליסה דאון | **זכייה** |
| Inside Film Awards | הסרט העלילתי הטוב ביותר | הבלון השחור | **מועמדות** |
| הבימוי הטוב ביותר | אליסה דאון | **מועמדות** |
| התסריט הטוב ביותר | אליסה דאון וג'ימי ד'ק | **מועמדות** |
| הצילום הטוב ביותר | דנסון בייקר | **מועמדות** |
| העריכה הטובה ביותר | ורוניקה ז'נט | **מועמדות** |
| הסאונד הטוב ביותר | פול פירולה | **מועמדות** |
| עיצוב ההפקה הטוב ביותר | ניקולס מק'קלום | **מועמדות** |
| השחקן הטוב ביותר | ריס וייקפילד | **מועמדות** |
| השחקנית הטובה ביותר | ג'מה וורד | **מועמדות** |
| הישג קופתי | הבלון השחור | **זכייה** |
| Screen Music Awards | אלבום הפסקול הטוב ביותר | The Black Balloon(מייקל יזרסקי) | **זכייה** |
| השיר המקורי הטוב ביותר | "When We Get There"(מייקל יזרסקי וג'וש פייק) | **זכייה** |
| 2009 | Film Critics Circle of Australia | הסרט הטוב ביותר | הבלון השחור | **זכייה** |
| הבימוי הטוב ביותר | אליסה דאון | **זכייה** |
| התסריט הטוב ביותר | **מועמדות** |
| הצילום הטוב ביותר | דנסון בייקר | **מועמדות** |
| העריכה הטובה ביותר | ורוניקה ז'נט | **מועמדות** |
| המוזיקה הטובה ביותר | מייקל יזרסקי | **מועמדות** |
| השחקן הטוב ביותר | ריס וייקפילד | **מועמדות** |
| השחקנית הטובה ביותר | ג'מה וורד | **מועמדות** |
| שחקן המשנה הטוב ביותר | לוק פורד | **מועמדות** |
| שחקנית המשנה הטובה ביותר | טוני קולט | **זכייה** |
| Prism Awards | הסרט העלילתי הטוב ביותר - בריאות הנפש | הבלון השחור | **מועמדות** |

קישורים חיצוניים
----------------

ויקישיתוף מדיה וקבצים בנושא **הבלון השחור** בוויקישיתוף

* "הבלון השחור", במסד הנתונים הקולנועיים IMDb (באנגלית)
* "הבלון השחור", באתר נטפליקס
* "הבלון השחור", באתר AllMovie (באנגלית)
* "הבלון השחור", באתר Rotten Tomatoes (באנגלית)
* "הבלון השחור", באתר Box Office Mojo (באנגלית)
* "הבלון השחור", באתר Metacritic (באנגלית)
* "הבלון השחור", במסד הנתונים הקולנועיים KinoPoisk (ברוסית)
* "הבלון השחור" לצפייה ישירה, באתר וואלה! VOD
* מועמדויות וזוכים בטקס ACCTA לשנת 2008, באתר AACTA
* זוכי טקס Film Critics Circle of Australia לשנת 2008, באתר FCCA
* זוכי טקס Inside Film Awards לשנת 2008, באתר SMH

הערות שוליים
------------

1. ↑  The Black Balloon
2. 1 2  Australian Films at the Australian Box Office
3. ↑  PRINCIPAL PHOTOGRAPHY COMMENCES ON THE BLACK BALLOON
4. ↑  58TH BERLIN INTERNATIONAL FILM FESTIVAL FEBRUARY 7 - 17, 2008
5. ↑  בקרוב: פסטיבל הקולנוע האוסטרלי בסינמטקים, באתר ynet, 26 במאי 2009
6. 1 2  THE BLACK BALLOON (ORIGINAL SOUNDTRACK)
7. ↑  The Black Balloon (Original Soundtrack)
8. ↑  At the Movies: The Black Balloon
9. ↑  THE BLACK BALLOON MOVIE REVIEW (2009)
10. ↑  THE BLACK BALLOON (2008)

|  |  |  |
| --- | --- | --- |
| **הקודם**:**2007: רומולוס, אבי** | **פרסי מכון הקולנוע האוסטרלי – הסרט הטוב ביותר**  **2008: הבלון השחור**  | **הבא**:**2009: שמשון ודלילה** |